《登黄鹤楼在武昌汉阳门内城上作楼近江》
明代·王缜

缘城屈曲上层楼，楼外长江日夜流。黄鹤有情终在楚，赤松无路可封留。

诗从崔颢风骚少，笛傍桓伊曲调幽。日暮东风飞鸟散，白云红叶两悠悠。

作者简介：广东东莞人，字文哲。弘治六年进士。授兵科给事中，强直敢言。正德初为云南左参政，忤刘瑾，借故罚米五百石，售家产以偿。累迁右副都御史，巡抚苏松诸府，督兵歼刘七于狼山。世宗即位，升南京户部尚书。卒官。